‘กรุงไทย-แอกซ่า’คงราคาเบี้ยสุขภาพ3ปี
กรุงไทย แอกซ่า ประกันชีวิต คงที่ราคาเบี้ยประกันสุขภาพ 3 ปี
1 ก.พ. 2556

กรุงไทย แอกซ่า ประกันชีวิต คงที่ราคาเบี้ยประกันสุขภาพ 3 ปี 
นายเดวิด โครูนิช ประธานกรรมการบริหาร บริษัท กรุงไทย-แอกซ่า ประกันชีวิต เปิดเผยว่า การปรับราคากลางค่ารักษาพยาบาลของรัฐทำให้ค่าใช้จ่ายในการรักษาพยาบาลเพิ่มสูงขึ้น จะไม่ส่งผลกระทบต่อลูกค้าที่ซื้อประกันสุขภาพกับบริษัท เพราะแผนประกันสุขภาพ “คอมพลีท เฮล์ท โซลูชั่น” ของบริษัทที่ออกเมื่อกลางปีที่ผ่านมาเป็นแบบราคาคงที่ 3 ปี 
“แตกต่างจากบริษัทประกันอื่นๆ ที่เขาจะออกแผนประกันสุขภาพที่ราคาผันแปรตามอายุ และตามต้นทุน แต่ของเราคงที่ไว้ 3 ปี ซึ่งถือเป็นประโยชน์กับลูกค้าที่จะซื้อกับบริษัท เพราะเรายังไม่ปรับราคาเบี้ยขึ้นอีก 3 ปี แม้ว่าต้นทุนจะเพิ่มขึ้น” นายโครูนิช กล่าว 
นายโครูนิช กล่าวว่า เบี้ยประกัน “คอมพลีท เฮล์ท โซลูชั่น” จะขึ้นอยู่กับพื้นที่ที่ลูกค้าจะเดินทางไป ซึ่งมี 4 แผน คือ แผนคุ้มครองเฉพาะภายในประเทศไทย แผนเอเชีย แผนสหรัฐอเมริกา และแผนทั่วโลก หากลูกค้าเดินทางบ่อยในพื้นที่ใดก็เลือกซื้อแผนให้เหมาะสม มีศูนย์ลูกค้าสัมพันธ์ให้บริการตลอด 24 ชั่วโมง โดยไม่ต้องสำรองจ่ายค่ารักษาพยาบาล
นอกจากนี้ ยังเป็นแบบที่รองรับสังคมผู้สูงอายุ เพราะรับประกันผู้มีอายุสูงสุด 80 ปี และจะดูแลต่อไปจนถึงอายุ 99 ปี และรับประกันผู้ที่เคยเจ็บป่วยมาแล้วทุกโรค แต่จะไม่คุ้มครองโรคที่เป็นมาก่อนเป็นเวลา 5 ปี อย่างไรก็ตาม หากภายใน 2 ปี ไม่เจ็บป่วยด้วยโรคเก่า ก็จะให้ความคุ้มครองตามปกติ
“คิดว่าผลิตภัณฑ์ตัวนี้ เหมาะกับสภาวการณ์ที่ค่ารักษาพยาบาลเพิ่มขึ้น ซึ่งไม่ใช่เฉพาะไทย แต่ค่ารักษาพยาบาลมีแนวโน้มเพิ่มขึ้นเหมือนกันทั่วโลก เพราะเป็นแบบราคาคงที่ 3 ปี” นายโครูนิช กล่าว m